দক্ষিণবঙ্গে শীত যেন স্লগ ওভারে হার্দিক পান্ডিয়ার ব্যাটিং

ওয়েব ডেস্ক: আইসিসি চ্যাম্পিয়ন্স ট্রফির (ICC Champions Trophy) সেমিফাইনালে অস্ট্রেলিয়ার বিরুদ্ধে হার্দিক পান্ডিয়ার (Hardik Pandya) ব্যাটিং দেখেছেন তো? যেন সেই রকমই ‘ব্যাটিং’ করছে শীত। ফাল্গুন মাস চলছে, বসন্তের (Spring) এই ভরা বাজারে হঠাৎই শীত শীত ভাব দক্ষিণবঙ্গে (South Bengal)। এই কিছুদিন আগেই ফ্যান চালাতে হচ্ছিল, এসি-র শরণাপন্ন কবে হতে হবে আলোচনা চলছিল তা নিয়ে। এখন রাতে ফ্যান চালাতে হচ্ছে না, গায়ে উঠছে চাদর।

হার্দিকের ইনিংস যেমন দীর্ঘস্থায়ী হয়নি, দক্ষিণবঙ্গে ঠান্ডার আমেজও বেশিদিনের নয়। আবহাওয়া দফতর সূত্রে খবর, শীতবিলাসীদের সুখ আর বড়জোর ৪৮ ঘণ্টা। তারপরেই চড়তে শুরু করবে তাপমাত্রার পারদ। অর্থাৎ এই ‘উইকেন্ড’ একটু আরাম করে নিতে পারে বাঙালি।

আরও পড়ুন: নথি না রেখেই বার্থ সার্টিফিকেট ইস্যু, পঞ্চায়েতে অফিসে এ কী কাণ্ড!

দক্ষিণবঙ্গের যা আবহাওয়া, কলকাতা (Kolkata) শহরের অবস্থা সেরকমই। বেলা বাড়লে গরম অনুভূত হচ্ছে, ঘাম হচ্ছে কিন্তু সূর্য ডুবতেই ঠান্ডা ঠান্ডা ভাব। সন্ধে থেকে রাতভোর হয়ে সাতসকাল পর্যন্ত স্থায়ী হচ্ছে শীতের আমেজ। কলকাতা সহ দক্ষিণবঙ্গে আপাতত বৃষ্টির সম্ভাবনা নেই।

উত্তরবঙ্গের (North Bengal) ছবি অন্যরকম। দার্জিলিং, কালিম্পং, আলিপুরদুয়ার, জলপাইগুড়ি জেলায় বৃষ্টির পূর্বাভাস রয়েছে। কোথাও কোথাও বজ্রবিদ্যুৎ সহ বৃষ্টিপাতের সম্ভাবনা রয়েছে। পার্বত্য এলাকায় হতে পারে তুষারপাতও যা পর্যটকদের আনন্দ দিতে পারে। উত্তরবঙ্গের এই আবহাওয়া আপাতত কিছুদিন স্থায়ী হবে।